บัวหลวงทริกเกอร์2ลุยหุ้น2เดือนรับ11%
บลจ.บัวหลวง โชว์ฝีมือบริหารกองทุนเปิดบัวหลวงทริกเกอร์ 11% (TRIGGER 2) เพียง 2 เดือน ดันผลตอบแทนถึงเป้าก่อนกำหนด 11%&nbsp; ผู้ถือหน่วยลงทุนรอรับเงิน 5 ต.ค.นี้
5 ต.ค. 2553

บลจ.บัวหลวง โชว์ฝีมือบริหารกองทุนเปิดบัวหลวงทริกเกอร์ 11% (TRIGGER 2) เพียง 2 เดือน ดันผลตอบแทนถึงเป้าก่อนกำหนด 11%  ผู้ถือหน่วยลงทุนรอรับเงิน 5 ต.ค.นี้
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า หลังจากที่กองทุนเปิดบัวหลวงทริกเกอร์ 11% สามารถสร้างผลตอบแทนได้ตามเป้าหมายก่อนกำหนดเวลาแล้วนั้น บลจ.บัวหลวงได้ดำเนินการรับซื้อคืนหน่วยลงทุนอัตโนมัติจากผู้ถือหน่วยทุกรายในวันที่ 4 ต.ค.2553 ด้วยมูลค่าหน่วยลงทุน หน่วยละ 11.1001 บาท เพื่อคืนเงินลงทุนพร้อมผลตอบแทนภายในวันที่ 5 ต.ค.2553 
การรับซื้อคืนหน่วยลงทุนอัตโนมัติในครั้งนี้ เป็นไปตามหลักเกณฑ์ตามเงื่อนไขการเลิกกองทุน ก่อนครบอายุ 18 เดือน ได้แก่ 1. ราคาหน่วยลงทุนไม่ต่ำกว่า 11.25 บาทเป็นเวลา 3 วันทำการติดต่อกัน และ 2.ราคามูลค่าต่อหน่วยลงทุนที่จะรับซื้อคืนโดยอัตโนมัติ ไม่ต่ำกว่า 11.10 บาท และ 3. ทรัพย์สินของกองทุนเป็นเงินสดหรือเงินฝากธนาคารทั้งหมด
นางวรวรรณ กล่าวว่า ปัจจัยสนับสนุนสำคัญที่ทำให้กองทุนเปิดบัวหลวงทริกเกอร์ 11% ประสบความสำเร็จ สามารถสร้างผลตอบแทนร้อยละ 11 ในระยะเวลาเพียง 2 เดือนนับตั้งแต่วันจดทะเบียนเมื่อวันที่ 30 ก.ค.2553 คือการที่เศรษฐกิจไทยในไตรมาส 2 มีการเติบโตของ GDP ถึง 9.1% ทำให้ผู้ลงทุนทั้งในประเทศและต่างประเทศมีความเชื่อมั่นในประเทศไทยมากขึ้น ทำให้ดัชนีตลาดหลักทรัพย์มีการปรับตัวเพิ่มขึ้น โดยเฉพาะหุ้นในกลุ่มอุตสาหกรรมที่ได้รับผลดีจากการฟื้นตัวของเศรษฐกิจ และสถานการณ์ทางการเมืองก็ดีขึ้นตามลำดับ 
นอกจากนี้ ด้วยโครงสร้างการจัดการลงทุนของบลจ.บัวหลวง ที่มีทีมงานวิเคราะห์รายกลุ่มอุตสาหกรรม อีกทั้งการสนับสนุนข้อมูลจากบริษัทหลักทรัพย์ที่เราซื้อขายหุ้นผ่านเขา ก็ทำให้บลจ.บัวหลวง สามารถวิเคราะห์และคาดการณ์ภาวะตลาด รวมถึงคัดเลือกหุ้นที่จะลงทุน และใช้จังหวะการลงทุนที่เหมาะสมได้  ทั้งนี้ กลยุทธ์ที่ บลจ.บัวหลวง ใช้มาอย่างต่อเนื่อง ซึ่งได้แก่ Bottom Up Approach และ “Good Stocks + Good Trades = Good Performance” ก็ได้ก่อความสำเร็จให้กองทุนเปิดบัวหลวงทริกเกอร์ 11% ในครั้งนี้ 
สำหรับพอร์ตการลงทุนนั้น บลจ.บัวหลวง เลือกลงทุนในหุ้นรายตัว โดยเน้นในกลุ่มธนาคารพาณิชย์และกลุ่มค้าปลีก เนื่องจากในช่วงที่ตัดสินใจลงทุนให้กองทุนนี้ ทางทีมวิเคราะห์มองว่า หุ้นกลุ่มธนาคารมีรายได้ค่าธรรมเนียมและดอกเบี้ยที่เติบโตต่อเนื่อง โดยมีส่วนต่างดอกเบี้ยรับที่มีแนวโน้มการปรับขึ้นตามทิศทางดอกเบี้ยในประเทศ ส่วนกลุ่มค้าปลีกเป็นกลุ่มที่ธุรกิจมีกำไรเติบโตต่อเนื่องซึ่งสามารถพิจารณาได้จากการจ่ายเงินปันผลสม่ำเสมอ  มีอัตราจ่ายที่สูงกว่าเงินเฟ้ออีกด้วย  
สำหรับกองทุนเปิดบัวหลวงทริกเกอร์ 15% ก็เป็นอีกกองทุนหนึ่งที่บลจ.บัวหลวง คาดว่าจะสามารถสร้างผลตอบแทนให้แก่ผู้ถือหน่วยได้เป็นไปตามเป้าหมายก่อนกำหนด 24 เดือนเช่นกัน ในส่วนของกองทุนทริกเกอร์ กองใหม่นั้น ถึงแม้ว่าการออกกองทุนใหม่ในขณะนี้ น่าจะได้รับการตอบรับที่ดีจากลูกค้า ซึ่งเป็นผลดีต่อธุรกิจ แต่ความเสี่ยงจากการลงทุนก็มีมากขึ้น ซึ่งไม่ดีต่อผู้ลงทุน ดังนั้น บลจ.บัวหลวง คงต้องพิจารณาภาวะตลาดและโอกาสการลงทุนที่เหมาะสมก่อนเสนอขายอีกครั้ง เพื่อประโยชน์สูงสุดของลูกค้า